La **Teknologia Universitato Berlino** (germane *Technische Universität Berlin* aŭ mallonge *TU Berlin (TUB)*, antaŭ la jaro 1946 *Technische Hochschule Berlin*, do "Teknologia Altlernejo Berlino") estas unu el la kvar universitatoj en Berlino.

Ĝi ekestis kiel la "mineja eduka instituto" fondita la 1-an de novembro 1770, poste nomata "Mineja Akademio Berlino". Dua antaŭŝtupo de la universitato ekde la 13-a de marto 1799 estis la "Berlina Arkitektura Akademio", kaj tria antaŭŝtupo la dum la jaro 1821 fondita "Teknika Lernejo", kiu poste rebaptiĝis "Reĝa Metia Instituto" *(Königliches Gewerbe-Institut)*.

la historia ĉefkonstruaĵo, ĉirkaŭ la jaro 1895
la nuna ĉefkonstruaĵo, 2006
Dum la jaro 1879 fondiĝis la "Reĝa Teknologia Altlernejo" *(Königliche Technische Hochschule)*, en la burĝa urbokvartalo *Charlottenburg* iom okcidente de la historia urbocentro de Berlino. Inter la jaroj 1878 kaj 1884 tie konstruiĝis altlerneja ĉefkonstruaĵo en la stilo de itala alta renesanco, monumenta konstruaĵo kun kvin internaj kortoj. Dum la Dua Mondmilito la konstruaĵo je granda parto detruiĝis. Postmilite tri el la internaj kortoj, la flankaj aloj kaj la malantaŭa parto de la konstruaĵego rekonstruiĝis, sed la fronta fasado komence de la 1950-aj jaroj komplete forprenita kaj anstataŭigita per nova, moderna fasado. Dum la tempo de Nazia Germanio inter la jaroj 1933 kaj 1945 ekzistis planoj transformi la altlernejon al parto de grandega armea universitato, sed pro la suicido de la planita fakultata gvidisto la planoj nur je tre malgranda parto realiĝis.

La 20-an de aprilo 1945 la "teknologia altlernejo" estis fermita kaj la 9-an de aprilo 1946 remalfermita kiel "teknologia universitato" kun nova humanisma koncepto, en la okcidenta, ne-komunisma, parto de la urbo. Dum la jaro 1965 la nuntempe videbla, nova antaŭa parto de la ĉefkonstruaĵo en moderna stilo estis konstruita antaŭ la ĝisnuna konstruaĵego, kaŝante ĝin – la nova konstruaĵo estis dek-etaĝa, tegmentita per aluminio, kun antaŭmetita plej granda prelegejo (*Auditorium Maximum, Audimax*). Dum la tempo de la politika divido de Berlino kadre de la Malvarma Milito inter la jaroj 1945 kaj 1990, la Teknologia Universitato en la pleja urbocentro de Okcidenta Berlino kune kun la pli malcentra Libera Universitato Berlino estis la kerno de la universitata vivo en la ne-komunisma parto de Berlino.

La nuntempo de la universitato estas ombrigita pere de signifaj forprenoj de ŝtataj financoj kaj la reduktoj de postenoj por universitataj kunlaborantoj, al kio kontrastas daŭre grandaj nombroj de studentoj (la TU Berlino estas la dua plej granda teknologia universitato de Germanio).

Elektitaj studentoj
-------------------

* Aladár Pácz
* Thomas Alexander Szlezák
* Emil Vidor

Referencoj
----------

1. ↑  studantoj en la Teknologia Universitato Berlino (germanlingve)

Eksteraj ligiloj
----------------

* Teknologia Universitato Berlino en la Vikimedia Komunejo (Multrimedaj datumoj)
* Kategorio Teknologia Universitato Berlino en la Vikimedia Komunejo (Multrimedaj datumoj)



|  |  |
| --- | --- |
| Bibliotekoj | * PeEnEo: 272939
* GND: 2114678-0
* LCCN: n79066155
* VIAF: 156528660
* ISNI: 0000000122928254
* LIBRIS: 132290
* SUDOC: 031373240
* BNF: 12260059p
* ULAN: 500299972
* NLA: 35017821
* BIBSYS: 90153015
* NKC: kn20060407005
* ICCU: VEAV006530
* BNE: XX135733
 |

* oficiala retejo de la universitato
* listo de la internaciaj kunlaboraj projektoj de la universitato (germane)[*rompita ligilo*]
* pri la protekto de la historiaj konstruaĵoj de la universitato (germane) Arkivigite je 2007-09-27 per la retarkivo Wayback Machine